La secretària general d'ERC, Marta Rovira, ha demanat "treballar per la unitat estratègica" i ha assegurat que l'independentisme "ha de seure a una taula i aclarir si està disposat a avançar conjuntament", fet que ja ha avançat que ERC avala. "Si no som capaços de fer això, que guanyi la millor opció i que decideixi la ciutadania", sentencia Rovira en una entrevista a 'El Periódico'. En relació a això, la dirigent d'ERC ha insistit que "la unitat per la unitat no porta enlloc" i ha reclamat que sigui "estratègica" i "un consens". D'altra banda, i pel que fa a la sentència del judici, Rovira ha apostat perquè la resposta sigui "un nou 3-O" i sigui, per tant, "àmplia". "La sentència és una palanca de canvi", ha advertit. A l'entrevista, Rovira ha criticat que es faci servir la paraula 'unitat' "de manera partidista i electoral" i ha avisat que, qui ho faci, "s'equivoca". "Vull sortir dels debats sobre unilateralitat i legitimitats; mentre siguem instal·lats en retrets constants estarem tancats en un espai estret que busca més el partidisme i els rèdits electorals", ha lamentat. Per a Rovira, la unitat estratègica és important a curt termini i de cara a la sentència, quan creu que la resposta haurà de ser "àmplia". Així, considera que no és responsabilitat només de la Generalitat, que apunta que ja rep "molta pressió", sinó que també ajuntaments, diputacions, el Parlament i els sindicats hi han de tenir un paper important. "Hi ha d'haver una resposta internacional", ha explicat. En aquest sentit, Rovira no ha descartat la "desobediència civil", com a instrument "en defensa dels drets". Així, ha explicat que qui pot evitar aquesta desobediència és el govern espanyol "seient a la mesa de negociació". Tot i això, la mateixa dirigent ja ha avançat que el president en funcions, Pedro Sánchez, "ni seu ni seurà" a la taula perquè "no seu a parlar de res". "L'Estat només té el projecte de la repressió i el nul diàleg", ha reblat. A més, ha ampliat la crítica al socialista i l'ha titllat d'"irresponsable" perquè, segons assegura, "vol eleccions i fa mesos que ho té clar". "Ho pagarà car", ha augurat. En relació a les declaracions que va fer on apuntava que l'1-O no havia tingut prou legitimitat, la dirigent republicana ha matisat que "tenia tota la legitimitat democràtica del món" i que per a ells "l'1-O ho és tot". Tot i això, sí que a insistit que el referèndum no va tenir el reconeixement internacional que hauria d'haver tingut i, per tant, el mandat "no té els suports suficients". En aquest sentit, ERC aposta perquè "es torni a passar per les urnes". Pressupostos 2020 En clau catalana, la dirigent d'ERC ha fet una "crida a la responsabilitat" per poder aprovar els pressupostos a la cambra catalana, i ha assegurat que "qui els necessita no són ERC i JxCat, sinó el país". Així, ha confiat que es podran apropar als comuns perquè si totes els formacions "perceben" que els pressupostos del 2020 són importants, trobaran "punts d'acord".

Summary: Rovira demana buscar "la unitat estratègica": "I si no, que guanyi la millor opció i decideixi la ciutadania"


El líder de Podem, Pablo Iglesias, ha assegurat aquest dilluns que està disposat a donar “garanties” al president del govern espanyol, Pedro Sánchez, respecte a Catalunya, i li ha ofert “lleialtat” en el seu “lideratge” sobre aquesta qüestió. Ha insistit que la seva formació no farà cap “línia vermella” del referèndum d’autodeterminació a Catalunya i ha apuntat que en el cas que els presos demanin l’indult “hi haurà d’haver una discussió” al sí del Consell de Ministres i allà “respectarem el lideratge del PSOE i de Sánchez per plantejar que el que passa a Catalunya no se solucionarà pels tribunals”. Ha fet aquestes manifestacions en una entrevista a Telecinco on ha insistit en la necessitat d’un “govern de coalició”. Ha advertit que seria “irresponsable” anar a unes noves eleccions i ha demanat al PSOE que comenci a “negociar seriosament” i no a través de “globus sonda”.  Catalunya i la presència de Podem al Consell de Ministres són els dos esculls d’aquesta negociació, però segons Iglesias són només dues “excuses” del PSOE per tancar la porta a un govern representatiu del vot dels ciutadans.  Iglesias ha admès que la seva formació té “posicions diferents” a les del PSOE, però ha assegurat que la seva formació no faria “línies vermelles” d’aquesta qüestió i serà “lleial” respecte al “lideratge” de Sánchez en la política respecte a Catalunya.  En aquest sentit, ha afirmat que si hi hagués una condemna als presos independentistes i aquests demanessin l’indult “allà respectarem el lideratge del PSOE i de Sánchez per plantejar que el que passa a Catalunya no se solucionarà pels tribunals”. Respecte a la seva posició en el cas que Sánchez portés al senat el 155 “caldria tenir una discussió i veire els arguments que es posen sobre la taula”. “Nosaltres sempre hem estat en contra del 155, i nosaltres pensem que aquesta situació no es donarà”, ha dit.  En aquest marc, Iglesias s’ha mostrat convençut que “per sort l’escenari camina en una altra direcció”. “Crec que l’objectiu de Sánchez no es aplicar el 155 sinó obrir camins de diàleg”, ha sentenciat.  Iglesias ha insistit en la necessitat d’un govern de coalició amb ministres de Podem. “Demà nosaltres plantejarem negociar de manera integral un acord de programa, de govern i d’estabilitat, tres coses que han d’anar juntes”, ha dit.  Segons Iglesias, el document que Sánchez li lliurarà a la reunió que mantindran dimarts –i que el PSOE ha donat a conèixer ja “no és gran cosa” perquè és un recull del programa electoral del PSOE que “no concreta ni terminis ni pressupostos”.  En tot cas, ha dit, “Espanya necessita un govern ja” i l’executiu ha de poder disposar “d’estabilitat”. “Nosaltres no hem parat de cedir”, ha sentenciat, i “quan algú no té majoria absoluta ha de fer els deures”.  En aquest marc no ha negat que Sánchez li oferís dos ministeris en la seva primera reunió –tal com s’ha publicat aquest dilluns- tot i que ha afirmat que no pot confirmar-ho per “respecte” a les converses que han mantingut.  Per contra, ha lamentat que ara l’executiu espanyol s’excusi en la manca de socis i en Catalunya per negar aquest govern de coalició, quan cap de les dues coses és un impediment real –al seu entendre- per assolir un acord.

Summary: Iglesias es mostra disposat a oferir “garanties” a Sánchez respecte a Catalunya i diu que no posarà cap “línia vermella”


El coordinador organitzatiu del PDeCAT, David Bonvehí, ha anunciat aquest dimarts al matí que finalment no portarà a la Fiscalia la gravació de la conversa en el transcurs d'un dinar amb membres del seu partit a Manresa per no "pertorbar el procés independentista". En declaracions a RAC1, Bonvehí ha explicat que ha pres aquesta decisió després de conversar amb família i amics sobre aquesta qüestió, però ha afegit que no deixa "el tema mort aquí", sinó que creu que "es pot solucionar d'una altra manera". Per això, el coordinador organitzatiu del partit ha reclamat les "responsabilitats polítiques que pertoquin" a ERC, ja que el seu parer, les veus de la portaveu republicana a l'Ajuntament de Manresa, Mireia Estefanell, i l'excandidat dels republicans a la capital de Bages, Pere Culell, -que també apareixen a la gravació- "són les que són". Aquest divendres, el coordinador organitzatiu del PDeCAT va anunciar en roda de premsa, acompanyat de la coordinadora general del partit, Marta Pascal, que portaria aquest cas a la Fiscalia, una decisió que ara ha recapacitat però que, ha matisat, no significa fer "marxa enrere perquè m'agradaria arribar fins al final sense anar a la Fiscalia ni als jutjats". El coordinador del PDeCAT, però, ha detallat que "mai he dit que em querellaria o denunciaria ningú per aquests fets". Bonvehí també ha comentat que es tracta d'una qüestió que l'afecta a ell que l'afecta "personalment" i ha comentat que ha pres aquesta decisió després de "pensar-hi molt" i de parlar-ho amb les seves persones més pròximes fins arribar a la conclusió que "no té sentit" portar-ho a la Fiscalia. Tot i així, el coordinador organitzatiu del PDeCAT ha admès que li ha arribat a passar pel cap apartar-se de la política. "He estat pensant coses, reflexiones i penses amb moltes coses", ha afegit en declaracions a RAC1. Bonvehí també ha assenyalat que no ha parlat d'aquest cas amb el president de la Generalitat, Carles Puigdemont, tot i que sí li va avançar que finalment havia decidit no portar la gravació a la Fiscalia. Segons el dirigent del PDeCAT, Puigdemont li va expressar el seu suport "en tot moment" i li va fer arribar que "respectava" la seva decisió. Sobre el paper d'ERC en aquest cas, Bonvehí ha lamentat que ningú del partit republicà s'hagi posat en contacte amb ell, malgrat que el diputat del partit republicà al Congrés Joan Tardà reconegués obertament divendres al matí que les veus que també hi apareixen són les de la portaveu d'ERC a l'Ajuntament de Manresa, Mireia Estefanell, i l'excandidat dels republicans a la capital de Bages, Pere Culell. Segons Bonvehí, hi ha "silencis llargs, que encara duren i que considero del tot incomprensible".

Summary: Bonvehí decideix ara no portar el cas de les gravacions a la Fiscalia per no "pertorbar el procés independentista"


El Jutjat Social número 3 de Barcelona ha dictat una innovadora sentència que admet l'origen professional del càncer d'esòfag del que va morir un treballador de la fàbrica Rocalla de Castelldefels (Baix Llobregat) l'any 2014 després de 20 anys treballant en la fabricació de fibrociment, barreja de ciment pòrtland i aminat. Tot i que aquest tipus de càncer no és una de les malalties incloses al barem de malalties professionals derivades de l'exposició a l'aminat, la sentència conclou que aquest no és motiu suficient per desestimar l'origen laboral de la malaltia ja que existeix "evidència científica" que vincula l'amiant amb formes diverses de càncer, entre ells el d'esòfag. Per tot això, la sentència obliga l'Institut Nacional de la Seguretat Social (INSS) a admetre l'origen laboral de la malaltia i a incrementar conseqüentment l'import de la pensió de viduïtat de la seva parella al 52% de la base reguladora de 16.245 euros anuals. La sentència recorda que la Recomanació de la Comissió Europea 20003/70 CE, de 19 de setembre de 2003, insta a prendre en consideració "els coneixements actuals i els criteris científics contrastats per considerar si s'ha de considerar o no una determinada patologia com a malaltia professional" i, per tant, "ja no es pot dir que si una malaltia concreta no està en el llistat de malalties professionals no ho és". En aquest cas, considera de forma addicional la sentència, que la vinculació de la patologia amb l'amiant en el cas del treballador finat és més que evident atès que des de 2012 tenia reconeguda la situació d'incapacitat permanent total per a la professió habitual per una asbestosi causada per l'amiant. Per a Àlex Tisminetzky, advocat del Col·lectiu Ronda responsable de la sentència, aquesta resolució resulta "especialment transcendent i innovadora, doncs contribueix a superar les limitacions del barem de malalties professionals que, sovint, es fa servir com si es tractés d'una eina completament exhaustiva i infal·lible tot i que el seu criteri es veu sobrepassat en moltes ocasions per les evidències científiques i mèdiques".

Summary: Una sentència judicial admet que l'exposició a l'amiant també és causant de càncer d'esòfag


La diputada de la CUP Maria Sirvent ha advertit aquest divendres als altres grups independentistes que no volen "resseguir els límits de l'autonomia" a través de la reforma de la llei de la presidència. Ni tampoc "acabar fent allò que ens dicta l'Estat". En això, "no ens hi trobaran, busquin altres aliats", ha etzibat la diputada de l'esquerra anticapitalista durant el debat parlamentari en què han avalat el text que permet la investidura a distància. A partir d'aquí, però, els cupaires han demanat a la cambra que "exerceixi la iniciativa política sense veure's condicionada en cap cas per les ingerències de l'Estat". "No hem vingut a aquest Parlament a marejar o fer confusions respecte a debats reglamentaris o legalistes, sinó a fer política", ha etzibat Sirvent. És en aquest context que han advertit també que un govern d'"obediència autonòmica" no durà el país "enlloc".  "Com volen encarar la legislatura? La volen encarar amb obediència autonòmica, autohumiliant-nos com a poble o encara amb la finalitat de fer valer la voluntat popular?", ha preguntat Sirvent al debat a l'hemicicle. Els cupaires han avalat la proposta de reforma de JxCat perquè consideren que és una iniciativa que "amplia els drets civils i polítics".

Summary: La CUP avisa: "Per acabar fent allò que ens dicta l'Estat no ens hi trobaran, busquin altres aliats"


El president del PPC, Xavier García Albiol, ha opinat que amb la gestió de l'aeroport d'El Prat "es veu la incapacitat del Govern per actuar de manera eficaç". En una roda de premsa des de la seu dels populars, aquest dimecres al migdia, el líder parlamentari del PPC ha apuntat que la Generalitat "ens té avorrits en demanar constantment totes les competències possibles" i, en canvi, quan té la competència de fer de mediadora en els conflictes laborals demostra que "no actua de manera correcta". En aquest sentit, Albiol ha demanat als consellers del Govern que "dediquin els seus esforços" per solucionar el conflicte del Prat i no per "menysprear" l'executiu espanyol. Albiol, que ha titllat de "vergonya" l'actuació i l'actitud de la Generalitat a El Prat, ha afegit que els catalans que en pateixen les conseqüències "no mereixen" que el Govern estigui "més preocupat" per "erosionar" l'executiu espanyol. Segons el líder del PPC, a més, el conflicte de l'aeroport de Barcelona "no té res a veure, ni afecta per res" el govern espanyol, de manera que Madrid tampoc "hi té res a fer". Finalment, Albiol ha conclòs que l'afer no és polític sinó laboral, i ha exigit a la Generalitat que "hi tiri endavant una solució".

Summary: Albiol diu que amb la gestió del Prat es veu la "incapacitat" del Govern per actuar de manera "eficaç"


Gairebé tota la plantilla de Robert Bosch a Castellet i la Gornal (Alt Penedès), formada per 300 treballadors, s'ha manifestat aquest dimecres en una marxa lenta prop de la fàbrica. Malgrat la protesta pretenia tallar l'N-340, els Mossos d'Esquadra han denegat el permís i els treballadors s'han hagut de conformar amb impedir el trànsit de dues vies secundàries. L'objectiu ha estat "fer tota la pressió possible" per evitar el tancament de la fàbrica i aconseguir que una altra empresa se'n faci càrrec. El comitè d'empresa persisteix en "demanar temps" per avaluar una re industrialització de la planta i assegura que està disposat a negociar 50 acomiadaments a curt termini si Bosch endarrereix la data de tancament, anunciada per al 30 de juny.

Summary: Els treballadors de Robert Bosch es manifesten a l'entorn de la fàbrica per exigir una solució alternativa al tancament


L’incendi de la Ribera d’Ebre, el Segrià i les Garrigues no ha afectat nuclis habitats, però si diverses masies, finques i granges que, en alguns casos, han patit quantiosos danys pel pas de les flames. Coincidint amb l’estabilització de l’incendi, diversos veïns i propietaris de finques han pogut comprovar els efectes del foc per primer cop aquest dissabte al vespre. Un d’ells és en Cristian Filella, que viu a Flix i té finques a la Palma d’Ebre. Durant tres dies en Cristian diu que s’ha sentit impotent, mirant vídeos i imatges a casa, i plorant. “Nosaltres depenem de l’agricultura i ens ho han pres tot. No sé si s’arribarà a entendre el mal i la magnitud del foc, però aquí vivim d’això”, lamenta emocionat.   Els serveis d’emergències han permès a alguns afectats accedir a l’interior del perímetre per comprovar els danys i donar menjar i beure als animals amb la condició que retornessin abans de la mitjanit.  En Cristian Filella és un dels que no ha deixa escapar l’oportunitat i ha pogut posar fi a tres dies d’angoixa i d’incertesa. Després d’accedir a la Palma d’Ebre des de Vinebre, aquest veí de Flix s’ha endut un cop dur quan ha comprovat els danys ocasionats per l’incendi. “Esperem alguna ajuda o alguna cosa, perquè se n’ha anat tot a la merda. Tinc la pell de gallina”, reconeix. “Que et treguin allò de què depens és molt fort i no sé si s’arribarà el mal que ha fet el foc. Imagina que ara tu et quedis sense res”, lamenta. En Cristian opina que serà molt difícil tornar a començar de zero allò que ha heretat dels pares i els avis. “Que en sec t’ho prenguin és molt lamentable”, insisteix. El paisatge que es divisa des de la carretera C-233 entre Flix (Ribera d’Ebre) i Bovera (Garrigues) demostra l’extensió de l’incendi. Els camps i arbres ennegrits i els paratges coberts de cendra s’estenen a banda i banda de la via, només trencats per les clapes sense cremar. I és que enmig del paisatge desolador sobresurten conreus, masies i construccions que no s’han vist afectades. No totes han tingut la mateixa sort i es veuen construccions i maquinària calcinades.  La feina per comptabilitzar els danys serà ingent, atès que l’incendi té un perímetre de 50 quilòmetres i 6.000 hectàrees afectades. D’aquestes, 4.000 corresponen a Flix, el municipi més afectat.

Summary: Un afectat per l’incendi: “Vivim de l’agricultura i ens ho han pres tot. Ha quedat tot socarrat”


La dissenyadora manresana Míriam Ponsa ha vestit trenta-una models de totes les edats i talles en una desfilada al marge de la passarel·la 080 Barcelona Fashion i que, sota el nom de 'Muses', busca elevar a aquesta categoria la "dona real". Després d'haver sigut fidel al certamen barceloní, Ponsa ha decidit anar per lliure i mostrar d'una altra manera una col·lecció antagònica i sòbria, on dominen els blancs, els negres i els colors terres i les textures amb materials elaborats amb corda, làtex o cinta elàstica. Les dones que han desfilat no són professionals i tenen entre 16 i 64 anys. Segons Ponsa amb una col·lecció, pensada per empoderar la dona i inspirada en referents femenins com Frida Khalo i Simone de Beauvoir "no tenia sentit" continuar participant a la 080.  La dissenyadora, que ha dit estar agraïda per tots els anys de col·laboració amb la passarel·la i ha assegurat que els seus responsables van rebre la decisió de desmarcar-se "amb respecte". De fet, el muntatge ha coincidit amb el segon dia de la 080, que se celebra fins aquest divendres. Tot i que no ho havia fet mai, desfilar amb "noies de carrer" és "molt natural" per Ponsa, que demana que es normalitzi en general. Ha pres aquesta decisió influïda per l'auge del feminisme i dels moviments en favor de la igualtat entre homes i dones, explica. Una reivindicació que s'ha combinat amb la necessitat de posar-se "un repte artístic", ha confesat. La creadora ha trobat la motivació que li faltava en aquest projecte que "té molt sentit comú", ja que les models que desfilen són molt similars a les compradores. "Els cànons de bellesa no tenen per què ser impostats, poden ser molt més amplis i variats", recorda. I de varietat i diversitat va aquesta col·lecció carregada de "valors", segons la manresana. "No perquè siguem una marca de moda ens hem de quedar amb la part estètica, també hi ha un concepte a darrere que pot fer el bé", reflexiona. L'escriptora Simone de Beauvoir, la pintora Frida Khalo, la santa Teresa de Calcuta o l'activista Malala Yousafzai són les "muses" que han inspirat una col·lecció que han portat dones entre les talles 36 i 44. Tot plegat en un conjunt de peces impregnades de l'"ADN" de la manresana on els blancs i negres antagònics es combinen en peces que simbolitzen "l'opressió" o la "llibertat" mentre que altres són totes de colors terra, donant un element de "tranquil·litat" al conjunt. "Qualsevol ho reconeixeria, tant fa que el vestit el porti una dona de 62 anys", ha apuntat.  Per Ponsa, diu, ha sigut un "regal" ajudar a "millorar l'autoestima" de les dones presentant aquestes peces amb models de totes les edats i talles i una "sorpresa" el ressò mediàtic que ha tingut la seva decisió de volar per lliure i abandonar la passarel·la 080. "Si té ressò, és perquè és necessari", ha valorat.

Summary: Miríam Ponsa eleva la dona real a la categoria de "musa" en una desfilada al marge de la 080


La 'Marxa per la Llibertat' a Girona que ha arrencat aquest matí des de la plaça U d'octubre està augmentant la participació a mesura que avança el recorregut. Si inicialment els Mossos d'Esquadra xifraven en unes 7.000 persones, ara ja són uns 10.000 de participants que estan caminant en direcció al peatge sud de l'AP-7 a Salt (Gironès).  Al capdavant hi ha familiars de l'exconsellera condemnada Dolors Bassa i de l'expresident de la Generalitat, Carles Puigdemont. També s'ha comptat amb la presència de la presidenta de l'ANC, Elisenda Paluzie, l'entitat organitzadora juntament amb Òmnium. Els manifestants, que també estan acompanyats de tractors, marxen en destinació a Sils, on està previst que es parin a dinar.

Summary: La 'Marxa per la Llibertat' a Girona suma participants durant el trajecte i ja són 10.000 persones


La Diputació de Tarragona obrirà al març una línia d'ajuts per pal·liar els danys ocasionats als municipis deltaics pel temporal Gloria. L'ens supramunicipal ja tenia contemplada aquesta partida als pressupostos i ara es planteja augmentar-la, a través d'una modificació de crèdit, per tal d'afrontar futurs fenòmens meteorològics. Els municipis rebran un màxim de 50.000 euros per reparar els bens i serveis públics afectats, segons ha detallat la presidenta, Noemí Llauradó. Aquest divendres el ple ha aprovat una declaració institucional en suport als damnificats per la borrasca. A més, n'ha aprovat una altra arran de l'explosió a IQOXE que insta a determinar les causes de l’incident i a implementar millores al sector químic.

Summary: La Diputació de Tarragona destinarà 2 milions d'euros per pal·liar els danys dels municipis afectats pel Gloria


Un caporal (H77877T) que va analitzar la informació comissada al despatx de l'exsecretari d'Hisenda, Lluís Salvadó, ha relatat que van trobar molta informació relativa a informes sobre estructures d'estat i de la creació de l'agència tributària catalana, entre d'altres. Ha explicat que hi havia factures de viatges a l'estranger del que llavors era secretari d'Economia, Pere Aragonès, i també de Salvadó i ha dit que es "partien la feina". Aragònes era responsable de buscar finançament internacional i la creació del banc central de Catalunya i Salvadó s'encarregava de la gestió interna de recaptació d'impostos. També ha dit que van trobar un pen drive amb un text d'un correu electrònic copiat (i sense remitent) amb els càlculs dels diners que necessitarien per "aguantar" entre la declaració d'independència i tenir una estructura pròpia: 22.800 MEUR.  Segons aquest document que van trobar al pen drive, els excàrrecs de la Generalitat calculaven demanar 11.000 MEUR de finançament a la Xina, 4.500 que recaptarien del sector públic català, 6.000 MEUR dels ajuntaments i 1.300 MEUR d'impostos propis.  A més, també s'ha referit a una factura que van requerir a IBM perquè havia treballat per encàrrec de la Generalitat en elaborar un programari per a l'agència tributària catalana. Segons el caporal, havia costat 241.000 euros i s'havia pagat.  El caporal també s'ha referit a un document que van trobar d'un viatge a Eslovènia on, entre d'altres, hi era Pere Aragonès, i que portava el segell de la vicepresidència i direcció general d'Economia. Ha explicat que hi havia un full de ruta amb la independència d'Eslovènia i les comparatives amb el cas d'Espanya i Catalunya. Segons el caporal, la comparativa no era exacta perquè, segons el document, es deia que la policia eslovena "havia fet front" a l'exèrcit iugoslau quan era una "federació en col·lapse", però que en el cas d'Espanya no seria així.

Summary: Un caporal diu que el Govern calculava que calien 22.800 MEUR per "aguantar" entre la DUI i consolidar la república


La Guàrdia Urbana de Tarragona ha requerit el tancament de 55 bars i cafeteries de diversos punts de la ciutat, que continuaven obertes malgrat l'estat d'alarma pel coronavirus. Aquest diumenge policia local, Mossos i fins i tot ambulàncies van pentinar els carrers de Tarragona per recordar, a través de megafonia, les mesures de confinament als tarragonins. Tot i que encara no s'ha interposat cap denúncia per incompliment de la normativa decretada, el consistori avisa que desobeir l'autoritat comportarà sanció. Aquest dilluns el ple municipal ha aprovat per unanimitat -amb absència del grup del PP-, en sessió extraordinària, modificar el Reglament Orgànic Municipal per possibilitar el vot no presencial dels regidors en els pròxims plenaris.

Summary: La Guàrdia Urbana de Tarragona fa tancar 55 bars i cafeteries que seguien obertes tot i l'estat d'alarma pel coronavirus


El grup de Convergència a l'Ajuntament de la Seu d'Urgell presentarà dilluns vinent en el ple municipal una moció en contra del recurs del govern espanyol a la Llei d'emergència social de la Generalitat. La moció que es presentarà rebutja la decisió del govern espanyol de presentar un recurs a la llei i lamenta que "la decisió del Tribunal Constitucional, ja que afecta les persones amb menys recursos i limita la capacitat d'actuació de les administracions per combatre les problemàtiques d'emergència social". La proposta de CDC també apunta a què "el Centre d'Atenció a les Persones de l'Alt Urgell (CAPAU) continuï donant resposta a les necessitats ciutadanes en l'àmbit dels subministraments bàsics i de l'emergència social". La moció que presentarà CDC també dóna suport a la cimera entre Govern, entitats municipalistes i socials per tal d'elaborar una nova normativa per recuperar les eines d'actuació en aquesta matèria per part de les administracions. A més, també demana a les entitats bancàries que "assumeixin corresponsablement el seu paper en la solució habitacional necessària del nostre país". El grup de Convergència també demana que les companyies de subministraments bàsics prenguin exemple de la Seu, on l'empresa pública d'habitatge, HIULS, i la d'electricitat, PEUSA, estan treballant conjuntament amb el CAPAU i Càritas.

Summary: El grup de CDC a la Seu presentarà una moció al ple en contra el recurs estatal a la llei d'emergència social


Insten Brussel·les a fer "gestions" amb el govern italià perquè retiri els càrrecs contra l'ONG i defensen que l'organització badalonina "rescata vides oferint assistència humanitària" ACN Brussel·les.-Una quinzena d'eurodiputats de diversos grups polítics han presentat aquest dilluns una pregunta parlamentària a la Comissió Europea (CE) perquè intercedeixi davant la retenció del vaixell de l'ONG Proactiva Open Arms a Itàlia. En la carta els diputats informen a la institució de la immobilització de l'embarcació al port de Pozzallo diumenge "sota l'acusació d'afavorir la immigració clandestina i l'associació criminal" i per ordre de la fiscalia de Catània (Sicília). Concretament demanen a la CE si farà "gestions" amb el govern italià perquè es retirin els càrrecs contra l'ONG de forma "immediata" i li pregunten quina opinió té de l'acusació cap a organitzacions "que rescaten vides oferint assistència humanitària", una activitat que, asseguren, "cobreix la manca de missió europea de cerca i rescat". Entre els signants de la pregunta hi ha els eurodiputats catalans Ernest Urtasun (ICV), Josep-Maria Terricabras (ERC), Ramón Tremosa (PDECat), Javi López (PSC) i Francesc Gambús, independent i membre del Partit Popular Europeu. També demanen que es revisi la Directiva europea de Facilitació per "complir de forma adequada el Protocol de l'ONU contra el tràfic il·lícit de migrants", que inclou l'exempció de criminalització per les persones que ofereixen assistència humanitària. En el text recullen les declaracions del president de l'ONG badalonina, Oscar Camps, que ha assegurat davant les amenaces dels guardacostes libis i la reacció de les autoritats italianes que "protegir vides humanes ha de ser una prioritat de qualsevol cos i que així ho estipula el dret". Per la seva banda, la CE ha assegurat aquest dilluns al matí a través d'una de les seves portaveus que la institució segueix "de prop" la immobilització del vaixell, que està en contacte amb el ministre Marco Minniti i que confia que les autoritats italianes "seguiran gestionant la situació" en el marc de les seves competències. La portaveu ha defensat també que els guardacostes italians "estan treballant en les seves aigües territorials". A més dels catalans, també han signat la pregunta dirigida a la Comissió els eurodiputats Marina Albiol, Javier Couso i Paloma López (IU); Tania González, Xabier Benito, Lola Sánchez i Miguel Urban (Podemos); Florent Marcellesi (EQUO) i Ana Miranada (BNG).

Summary: Una quinzena d'eurodiputats demanen a la Comissió Europea que intercedeixi davant la retenció del vaixell d'Open Arms


El secretari de política municipal del PSC està convençut que el MWC es quedarà a la ciutat malgrat els actuals "mals governs" de Barcelona i Catalunya ACN Barcelona.-El secretari de política municipal del PSC i cap del grup a l'Ajuntament de Barcelona, Jaume Collboni, ha titllat de "greu irresponsabilitat" la plantada de l'alcaldessa de la ciutat, Ada Colau, i del president del Parlament, Roger Torrent, en la rebuda oficial a Felip VI en el sopar de gala previ al tret de sortida del Mobile World Congress (MWC), que s'ha inaugurat aquest dilluns. En una atenció als mitjans, el qui fa tot just un any era segon tinent d'Alcaldia i responsable de les àrees d'Empresa, Cultura i Innovació a l'ajuntament fins que BComú va trenar el pacte de govern amb els socialistes, ha lamentat la "gesticulació" de Colau i Torrent, que no fa més que "incrementar un problema" i, en definitiva "portar un conflicte, que existeix, del carrer a dins el Mobile". Tanmateix, sobre la continuïtat del MWC a la capital catalana, Jaume Collboni considera que la "fortalesa" de Barcelona "superarà els mals governs" a l'Ajuntament i a la Generalitat.

Summary: Collboni retreu a Colau i Torrent la "greu irresponsabilitat" de "portar el conflicte del carrer a dins el Mobile"


Els dos homes, que rebien pensions mínimes, es van conèixer en subhastes de Barcelona ACN Barcelona.-Els Mossos d'Esquadra han detingut dos jubilats de 66 i 67 anys com  a presumptes autors d'una trentena de robatoris en oficines de Ciutat Vella i de l'Eixample. Els dos homes, que ja han ingressat a la presó, rebien una pensió mínima i després de conèixer-se en subhastes de Barcelona van començar a delinquir, segons fonts policials. Els detinguts seleccionaven prèviament els immobles on decidien actuar i descartaven els edificis on residien persones. Una vegada seleccionat l’immoble feien comprovacions durant les darreres hores de la jornada laboral per assegurar-se que no hi quedava ningú. Una vegada s’asseguraven que l’edifici estava buit forçaven les portes d’accés amb les eines que duien dins d’un maletí i sostreien material electrònic i diners. La investigació s'ha allargat més d'un any. Les imatges enregistrades per les càmeres de videovigilància van permetre identificar els dos homes i detenir-los. La primera detenció es va produir el 17 de juliol, quan un dels autors dels fets estava cometent un robatori amb força en una oficina de l'Eixample.  Un cop detingut, es va realitzar una entrada judicial en el seu domicili a la localitat de Lliçà d’Amunt per tal d’intervenir el material sostret i la roba utilitzada en els robatoris. Uns dies després, el passat 25 de juliol, els mossos van detenir el segon autor dels robatoris, que ja havia estat identificat pels investigadors. Els agents van fer una entrada judicial al seu domicili on també es va intervenir la roba i complements utilitzats per l’autor durant els robatoris. Els dos pensionistes rebien les pensions mínimes però un d'ells portava un alt nivell de vida, vivia en una torre amb piscina i era col·leccionista de peces militars històriques. Després de passar a disposició judicial van ingressar a la presó.

Summary: Els Mossos detenen dos jubilats per cometre una trentena de robatoris en oficines de Barcelona


El director de l’Oficina Antifrau de Catalunya (OAC) i expresident del TSJC, Miguel Ángel Gimeno, ha assegurat aquest divendres que “socialment és difícil d’acceptar” que s’arxivés el cas de les gravacions entre el seu predecessor, Daniel de Alfonso, i l’aleshores ministre de l’Interior, Jorge Fernández Díaz. En una entrevista a TV3, Gimeno ha afirmat que comprèn que a la “gent li costés entendre aquesta decisió” i sobre el contingut de la conversa ha remarcat que li va desagradar “moltíssim” la frase “la Fiscalia te lo afina”. “Vull creure que això són paraules”, ha afegit Gimeno, que no creu que la Fiscalia “pogués plegar-se en aquest aspecte”. D’altra banda, De Alfonso s’ha proposat recuperar la confiança de la societat catalana en l’Oficina Antifrau de Catalunya. En aquest sentit, l’actual director de l’OAC ha explicat que després del cas de les gravacions, que va costar el càrrec a Daniel de Alfonso, l’Oficina es trobava en una situació de “pèrdua de confiança” i amb “sensació de feblesa” i ha defensat la “independència” de l’organisme com “un dels seus principals valors”. A més, ha comentat que s’han fet canvis interns per fer front a “algunes febleses en l’estructura interna”.  “Demanem molta integritat als altres i nosaltres hem de ser íntegres també”, ha afegit Gimeno, que després de la investigació interna coincidint amb la seva arribada ha assegurat que no dubta de “cap” de les persones que formen part de l’OAC actualment.

Summary: Gimeno creu que “socialment és difícil d’acceptar” que s’arxivessin les gravacions entre De Alfonso i Fernández Díaz


Reclama mesures fiscals "urgents" per ajudar a "esmorteir" els efectes de la pandèmia ACN Barcelona.-L'Associació Espanyola d'Assessors Fiscals (AEDAF), juntament amb els tècnics i els inspectors d'Hisenda, han tornat a reclamar al govern espanyol que ampliï el termini màxim per presentar i liquidar els impostos del mes de març i del primer trimestre de l'any amb motiu de l'estat d'alarma. En un comunicat, l'associació ha reiterat la necessitat de "prendre mesures fiscals urgents per més flexibles" i ajudar a "esmorteir" els efectes de la pandèmia. A més, recorda que 15 comunitats ja han ajornat la presentació dels seus impostos i que una vintena de països de l'entorn ja han aprovat moratòries. En el cas de Gestha, que és el sindicat de tècnics d'Hisenda, la campanya de la renda s'hauria d'estendre fins al setembre. Els assessors fiscals es remeten a una comunicació de la Comissió Europea en què assenyalava que "els ajornaments de pagaments d'impostos i cotitzacions a la Seguretat Social poden ser una valuosa eina per reduir les dificultats de liquiditat de les empreses i preservar l'ocupació". Altres demandes que fan els assessors fiscals és que s'ampliï l'import dels deutes a ajornar sense necessitat de garantia fins als 200.000 euros, que es flexibilitzin els actuals requisits per compensar crèdits i dèbits tributaris, que s'accelerin les devolucions i deduccions fiscals per a les empeses que hagin fet donatius a organitzacions dedicades a la recerca mèdica, entre d'altres mesures.

Summary: El sector tributari insisteix en ampliar els terminis per liquidar els impostos


El sector de l'hostaleria de la demarcació de Tarragona celebra que s'hagin omplert les terrasses de bars i restaurants en la primera setmana de la fase 1 del pla de desescalada. En declaracions a l'ACN, el president de l'Associació d'Hostaleria de la Província de Tarragona, Francesc Pintado, afirma que la resposta ha estat "bona". Segons Pintado, han reobert al voltant d'un 30% dels establiments i preveu que la xifra s'enfili quan es passi a la fase 2. Des del gremi reconeixen que locals "puntuals" no van respectar les distàncies de seguretat a principis de setmana. Per això, criden a la responsabilitat dels empresaris i dels clients. A banda, demanen més mesures econòmiques per pal·liar la crisi i evitar que es perdi teixit empresarial. Obertura desigual a Cambrils Pocs restaurants han obert aquest cap de setmana al passeig marítim de Cambrils per oferir els seus menús. La imatge habitual de bullici, amb terrasses plenes, encara no s'ha recuperat del tot. Malgrat això, els bars oberts tenien les terrasses gairebé plenes i les geladeries també treballaven a bon ritme. Els restaurants la Botella i el Nàutic són dos exemples dels que han obert portes per primera vegada aquest cap de setmana. Ambdós han hagut d'aplicar Expedients Temporals de Regulació d'Ocupació (ERTO) a la plantilla que ara n'han recuperat aproximadament la meitat. La Judit Alonso, filla de la propietària del restaurant la Botella, ha explicat que tenen la intenció d'obrir tota la setmana però que, segons l'afluència de clients, es podria limitar als caps de setmana. "Necessitàvem obrir, sabem que seran pocs els beneficis però almenys cobrir despeses. Ahir la resposta va ser molt bona i avui creiem que també ho serà. Jo no donava un duro al començament... i tenim alguna reserva", ha afirmat Alonso. A més, la restauradora ha lamentat les "traves" que van tenir aquest dissabte, ja que van rebre la visita d'inspectors de Sanitat a l'hora punta del servei. L'Adolfo Llevaria, encarregat del Nàutic, també ha assegurat que la gent té "ganes" de sortir i que la primera jornada va anar "bé". "Ja treballo perfectament amb els guants, l'únic que em molesta més és la mascareta perquè no em puc explicar bé als clients. Ens haurem d'acostumar", ha admès. Pel que fa a les previsions de la temporada, Llevaria ha vaticinat que serà "fatal" en comparació amb altres anys i, opina, que els perjudicarà la mesura que els turistes hagin d'estar-se en quarantena quan arribin al país. "És com dir que no vingueu, però amb tot, crec que ens en sortirem", ha dit. El sector de l'hostaleria fa autocrítica per l'incompliment de les distàncies de seguretat Des de l'Associació d'Hostaleria de la Província de Tarragona han reconegut que "establiments puntuals" no van complir les distàncies de seguretat entre les taules a principis de setmana i, diuen, n'han fet autocrítica. "Dilluns vam sortir com a lleons perquè portaven mesos a les gàbies. Hem demanat als restauradors que compleixin les normes sanitàries, perquè no podem fer un pas enrere i retrocedir una fase, això seria catastròfic", ha subratllat Pintado. El president de l'entitat també ha demanat més implicació dels clients a l'hora de dur mascareta i de respectar les distàncies interpersonals. Pel que fa a l'anunci que el Camp de Tarragona i les Terres de l'Ebre podran passar a la fase 2, Pintado ho ha celebrat i ha remarcat que permetrà la reobertura de més establiments, com ara els que es dediquen a celebracions, casaments, comunions o aniversaris. "No arreglem la malaltia però sí que se'ns obre una mica més l'aixeta", ha sostingut. A banda, el sector d'hostalers ha lamentat que les autoritats no els donin més suport amb la condonació o reducció de les taxes i impostos per poder afrontar les conseqüències econòmiques derivades de la crisi sanitària. "Necessitem que les administracions siguin valentes perquè és l'única manera de no perdre teixit empresarial", ha tancat Pintado.

Summary: El sector de l'hostaleria tarragonina celebra la "bona resposta" de la ciutadania en la primera setmana de la fase 1


Un informe posa en relleu que el consum d'alcohol "responsabilitza" les dones de les agressions i, en canvi, "legitima" els homes que les cometen ACN Barcelona.-El 97% de les dones que han participat en una enquesta de l'Observatori Noctámbul@s ha patit algun tipus de violència sexual en contextos d'oci nocturn. Aquest és un dels principals resultats del cinquè informe de l'observatori, un projecte de la Fundació Salut i Comunitat finançat pel Pla Nacional sobre Drogues del Ministeri de Sanitat. Entre altres tipus de violències, el 81,4% de les enquestades ha patit tocaments no consentits i el 44,7% ha estat víctima d'acorralaments. El document també posa en relleu que el consum d'alcohol en l'oci nocturn "culpabilitza" les dones que pateixen agressions i en canvi "legitima i desresponsabilitza" els homes que les cometen. "Això crea un clima d'impunitat que afavoreix l'exercici d'aquests violències", adverteix la coordinadora de Noctámbul@s, Ana Burgos. Un 97,1% de les dones enquestades ha patit comentaris incòmodes de caràcter sexual per part d'homes en contextos d'oci nocturn. D'aquestes, la meitat els pateix sempre o molt sovint i la resta, algunes vegades. El 87% ha patit la insistència masculina davant d'una negativa; el 81,4%, tocaments; el 44,7%, acorralaments. Per a la coordinadora de Noctámbul@s, aquests resultats mostren que la violència cap a les dones és "estructural, absolutament freqüent, sistèmica".  Les dades es van obtenir mitjançant una enquesta en línia i que van respondre 1.541 persones, el 73% de les quals dones, la majoria de Catalunya i Madrid. L'enquesta era oberta a tothom i per tant els participants es van autoseleccionar. Per això les autores de l'informe precisen que si bé les dades no són extrapolables al conjunt de la societat, sí que donen pistes de les tendències de les violències masclistes en l'oci nocturn. En el marc de l'informe 2017/2018 també van realitzar una anàlisi qualitativa de 30 entrevistes grupals en profunditat.  L'informe també revela que les dones desenvolupen estratègies d'autocontrol de consum de drogues per evitar patir violències sexuals o que se les pugui responsabilitzar si en són víctimes. L'alcohol continua sent la droga que més es consumeix en contextos d'oci nocturn, tant entre els homes com entre les dones. Un 18% dels homes que van participar a l'enquesta hauria invitat a consumir alguna droga a una altra persona, bàsicament dones, amb la finalitat d'acabar tenint-hi relacions sexuals. En el cas de les dones, un 6% va afirmar haver realitzat aquesta pràctica.  Una de cada cinc dones, violada Una de cada cinc dones que va respondre l'enquesta, concretament un 22,5%, ha estat violada, amb o sense força física, en algun context d'oci nocturn. L'enquesta també mostra que un 17,5% de les dones ha estat violada en l'últim any sense que l'agressor hagi utilitzat la força física i que, en alguns casos, aquesta situació es repeteix amb freqüència. Noctámbul@s vol trencar amb la imatge del perfil de l'agressor "prototípic" i "començar a problematitzar les actituds masclistes dels homes que surten de festa", recull l'informe.  Segons la percepció de les enquestades, els seus agressors havien consumit "molt" en el 38% dels casos; en la resta, "poc" o "gens". Pel que fa al propi consum, en un 8% dels casos havien consumit "molt i no tenien capacitat de reacció"; en un 37% havien consumit "molt" però tenien capacitat de reacció i en 55% restant, havien consumit "poc" o "gens". Des de l'observatori posen l'accent en aquestes dades perquè, d'entrada, "desmunten el mite que afirma que la majoria d'agressions són exercides sota l'efecte de les drogues". En segon lloc, Burgos apunta com a hipòtesi que el baix consum registrat entre les dones podria mostrar que algunes d'elles el van ocultar per evitar ser "culpabilitzades" i "responsabilitzades" de l'agressió que van patir.  Un espai públic sense perspectiva de gènere L'informe, que s'ha presentat en la jornada 'Violències sexuals en entorns festius', a l'Espai Francesca Bonnemaison de Barcelona, posa el focus també en la configuració física i social de l'oci nocturn i com les dones no senten segur l'espai públic, sobretot quan una zona d'oci és poc diversa. Per això, des de l'observatori proposen que els espais d'oci nocturn donin cabuda a una major diversitat de persones i pràctiques per millorar la percepció de seguretat.  "Les dones no perceben l'espai urbà com un espai segur. També és patriarcal, no té perspectiva de gènere", sentencia Burgos, sobre els resultats de les marxes exploratòries que va fer el Col·lectiu Punt 6 i que recull l'informe. Burgos destaca que moltes vegades les dones modifiquen el recorregut, intenten evitar anar a soles o porten les claus a la mà, entre altres estratègies, per sentir-se més segures, sobretot en zones poc il·luminades o poc concorregudes: "Ens estan dient que nosaltres som responsables d'evitar aquestes violències i que vigilem en l'espai públic, perquè no és nostre".  Víctimes d'agressors La coordinadora de l'observatori posa èmfasi en la tendència, en el discurs social i mediàtic, a situar el detonant de la violència sexual en la substància consumida. "Tercera víctima de la burundanga", ha llegit Burgos d'un retall de premsa, per continuar: "És víctima de l'agressor. Si ens agredeixen amb una navalla, no diem pas som víctimes de la navalla".  D'altra banda, l'Observatori Noctámbul@s insta a revisar certs discursos que associen les violències sexuals amb la joventut, ja que la majoria de les persones de més de 35 anys enquestades considera que les generacions més joves són més masclistes o violentes que la seva. Les autores de l'informe atribueixen aquesta creença al fet que les violències masclistes s'estiguin visibilitznat i denunciant més ara o a una voluntat de no qüestionar-se, o negar directament, les violències sexuals pròpies i de l'entorn.  L'Observatori Noctámbul@s, un projecte que es va engegar el 2013, també recull que les amistats, els serveis públics de suport i les entitats especialitzades i les feministes són clau per acompanyar les víctimes i situa com a imprescindible elaborar protocols integrals més enllà de les accions puntuals i abordar els aprenentatges de la sexualitat en les campanyes preventives.

Summary: El 97% de les dones enquestades per l'Observatori Noctámbul@s ha patit violència sexual en contextos d'oci nocturn


El Govern ha concedit un permís de deure inexcusable de caràcter públic per a tots els empleats públics que no prestin serveis bàsics i estratègics i, per tant, no hauran d'anar a treballar i hauran de quedar-se a casa. És una de les mesures per fer front al coronavirus que ha signat el conseller d'Administració Pública, Jordi Puigneró, aquest diumenge. Amb aquest permís els servidors públics continuaran rebent el 100% del sou. D'altra banda, tots els assalariats que formin part del pla de contingència dels departaments bàsics i estratègics optaran de manera preferent pel teletreball. Cada departament ho comunicarà als seus treballadors. També rebran el permís inexcusable de deure públic tant els empleats públics que prestin serveis en centres de treball tancats com els qui tinguin alteració del sistema immunitari o malalties cròniques, obesitat mòrbida i les dones embarassades. Els treballadors amb fills menors de 16 anys o persones dependents a càrrec també es podran acollir al teletreball. En cas que el seu lloc de feina no ho permeti, s'habilitaran mecanismes de flexibilitat horària o torns recuperables els propers 12 mesos. Qui teletreballi rebrà material formatiu sobre treball en mobilitat i ciberseguretat. El dimecres 11 de març el Govern ja va habilitat el teletreball per als empleats públics per fer front al coronavirus.

Summary: Els empleats públics que no prestin serveis bàsics i estratègics no hauran d'anar a treballar i rebran el 100% del sou


Les funeràries catalanes han informat de 43 noves morts per coronavirus en les darreres 24 hores, nou més que en el darrer balanç, segons el Departament de Salut. Això deixa la xifra global de víctimes des de l'inici de la pandèmia en 11.554. A banda, s'han detectat 102 nous casos positius testats, 123 menys que dissabte, i ja en són 63.441. Pel que fa als casos possibles, la xifra és de 199.173, 2.015 més. Entre positius i sospitosos, doncs, són 262.614, 2.117 més que dissabte. D'entre les víctimes, 3.409 han mort en una residència (11 més), 625 al domicili (2 més) i 162 en un centre sociosanitari (4 més). 6.595 persones han mort a l'hospital (23 més) i actualment hi ha 295 persones ingressades greus, 2 menys que ahir.

Summary: Les funeràries registren 43 nous morts per covid-19 a Catalunya i eleven la xifra total a 11.554


Fa menys d'una setmana que l'Ajuntament va anunciar que començaria a sancionar ACN Vic.-L'Ajuntament de Vic ha sancionat, per primera vegada, el propietari d'un gos per no recollir les femtes de l'animal a la via pública. Ho ha fet després que dos agents de la Guàrdia Urbana l'enxampessin in fraganti i quan no ha passat ni una setmana des que el consistori anunciés que començaria a multar. Així, d'acord amb el procediment, després d'identificar-lo, les agents cíviques han recollit una mostra de l'excrement per analitzar-la al laboratori. La intenció és crear una la base de dades de mostres d'ADN del municipi, amb l'objectiu, diu l'Ajuntament, de fomentar el civisme i erradicar aquests comportaments. La sanció és de 500 euros i cal afegir-hi el cost de practicar la prova d'ADN, que és d'uns 120 euros. Des del consistori, la regidora de Convivència i Seguretat, Elisabet Franquesa, recorda que la mesura vol evitar els excrements de gossos a la via pública i no té cap afany "recaptatori sinó dissuasiu". Per aquesta raó, en lloc de pagar la multa, els sancionats es poden acollir a fer treballs a la comunitat. La campanya d'identificació genètica de femtes de gos abandonades a la via pública arriba després que el cos d'agents cívics informés a peu de carrer més de 700 persones i, paral·lelament, es fes arribar una carta informativa a les persones propietàries de mascotes censades a Vic.

Summary: Vic multa per primera vegada per no recollir les femtes de gos a la via pública


De Páramo critica que Sí que es Pot parli de regeneració i no vulgui sumar-se a una iniciativa per acabar amb els aforaments ACN Barcelona.-El secretari de Comunicació de C's, Fernando de Páramo, ha criticat aquest dilluns que l'independentisme s'estigui apoderant també del debat sobre l'aigua i ha reclamat esperar  l'informe dels tècnics de la Comissió Europea per pronunciar-se sobre el Pla Hidrològic. "En temes tan importants com els hidrològics han de ser els tècnics i no els polítics qui en parlin, però estem veient com alguns volen posar fronteres també a l'aigua", s'ha queixat en roda de premsa. També ha aprofitat per carregar contra Catalunya Sí que es Pot per parlar de regeneració política però no voler-se sumar a una iniciativa que volia plantejar C's per acabar amb els aforaments. El partit, en tot cas, presentarà una moció al Parlament perquè els ciutadans puguin veure, ha dit, què vota cada partit.

Summary: C's critica que alguns vulguin "posar fronteres" també a l'aigua i reclama esperar l'informe dels tècnics de la CE


La Universitat de Lleida (UdL) s'ha compromès a assumir la millora de les retribucions al personal investigador en formació previstes en el Reial Decret que aprova l'Estatut del personal investigador predoctoral en formació (EPIF). A través d'un comunicat, el Consell de direcció de la UdL explica que "es portarà a l'aprovació del proper Consell de govern de la Universitat de Lleida una proposta per tal que en la nòmina del mes de juny es pugui fer efectiva l'actualització del salari de les persones d'aquest col·lectiu des de la data d'entrada en vigor del Reial Decret". Pel que fa a l'allargament dels contractes d'aquest personal fins a quatre anys, la UdL vol esperar a conèixer les resolucions de la Generalitat sobre aquesta demanda. L'anunci coincideix amb la jornada de vaga convocada pels doctorands a les universitats públiques catalanes. El Consell de direcció de la UdL assenyala assumir aquest increment salarial suposa fer "un esforç a nivell econòmic", atès que "el Reial Decret no va acompanyat d'una dotació pressupostària per part de l'Estat".  La Universitat de Lleida assegura que aquesta millora s'aplicarà a tots els contractes del personal investigador en formació vigents, "sigui quina sigui la institució finançadora i malgrat que aquesta no aporti a la UdL el finançament complementari necessari". Aquest és el cas dels contractes de personal investigador en formació finançats pel Ministeri de Ciència, Innovació i Universitats (FD i FPU) o finançats per la Generalitat (FI), que "ja han manifestat la seva negativa a aportar aquest finançament complementari", segons recorden des del Consell de direcció de la universitat lleidatana. Tot i això, la UdL no descarta exercir "les accions legals oportunes per reclamar aquests imports a aquestes institucions". En referència a l'allargament dels contractes d'aquest personal fins a quatre anys, la UdL remarca que l'informe sobre la interpretació del decret de l'EPIF que han fet els serveis jurídics de les universitats catalanes "indica que la pròrroga automàtica de què es parla en l'article 6 del decret no vol dir que sigui obligatòria si no ho preveu la convocatòria".  Altrament, tenint en compte que en la convocatòria UdL es diu que "tot el que no regula el propi text de la convocatòria UdL queda regulat pel text de la convocatòria FI de la Generalitat", des del Consell de direcció de la Universitat de Lleida consideren "prudent esperar ara les resolucions que prengui la Generalitat en referència a aquest tema". En qualsevol cas, des de la UdL entenen que "els contractes de tres anys poden suposar un temps molt ajustat per poder fer la Tesi en la concepció que aquesta té en el nostre país", i, per tant, "seria bo trobar maneres de poder allargar el contracte de comú acord amb les altres universitats catalanes i la Generalitat", assenyala al comunicat. Protestes dels doctorands per reclamar millores per al col·lectiu  El Consell de direcció de la UdL ha fet aquest pronunciament coincidint amb la jornada de vaga i protestes dels doctorands a les universitats públiques catalanes. En el cas de Lleida, des del Col·lectiu Doctorands en Lluita UdL exigeixen l'aplicació del l'Estatut del Personal Investigador en Formació per part de la universitat.  En aquest sentit, reclamen l'increment salarial previst al Reial Decret, docència voluntària i una possible pròrroga automàtica de fins a quatre anys de contracte, ja que els tres actuals són "insuficients per acabar una tesi", fet que "obliga a acabar-la de forma irregular durant l'atur", segons el col·lectiu. Doctorands en Lluita UdL considera que "la normativa es queda molt curta i cal ampliar-la", però "és el moment de vetllar pel seu compliment i lluitar per futures millores".

Summary: La UdL es compromet a aplicar l'increment salarial al personal investigador en formació a partir de la nòmina de juny


El Govern està iniciant un "procés de compra directa" de les urnes per al referèndum de l'1 d'octubre. Així ho ha anunciat l'executiu català a través de la pàgina web 'garanties.cat' que explica els detalls de la convocatòria. Després de declarar desert el procés d'homologació d'empreses per a la compra d'urnes per "qüestions tècniques", el Govern ha iniciat els tràmits per comprar de manera directa les 8.000 urnes necessàries. L'executiu garanteix que les urnes i tot el necessari per votar estarà a punt l'1 d'octubre.


Alguns assistents a l'Assemblea de Càrrecs Electes han tallat la Diagonal en acabar la reunió al Palau de Congressos (Barcelona), fins arribar a la plaça Universitat, on han donat suport als estudiants acampats. Fins a quatre persones que han pres la paraula durant l'assemblea, aquest dimecres al vespre, han reclamat als assistents que donin suport als universitaris quan acabi la reunió. Una de les veus ha exigit "unitat per coordinar la desobediència" tant a les institucions com també als carrers, començant per avui a la nit a la plaça Universitat. Alguns electes també han proposat despenjar la bandera espanyola de les institucions. Desenes d'electes han tallat la Diagonal, a les 21:15 hores, per després avançar cap a la plaça Universitat. El conductor d'un dels cotxes que s'ha quedat aturat pel tall de l'avinguda ha baixat del vehicle per enfrontar-se als electes, i fins i tot han arribat a les mans. Al cap de poc ha marxat amb el cotxe sense més incidents.

Summary: Assistents a l'Assemblea d'Electes tallen la Diagonal i donen suport als estudiants de plaça Universitat


Una setantena de persones s'ocuparan de vetllar per la seguretat durant la cavalcada de Reis a la ciutat de Lleida. Així ho ha assenyalat l'alcalde Fèlix Larrosa que també ha precisat que d'aquestes, una cinquantena són agents de la Guàrdia Urbana i la resta membres de Protecció Civil. Larrosa ha destacat ''l'esforç important'' dels cossos de seguretat i emergències durant les Festes de Nadal que ''no han tingut incidències''. Per la cavalcada del proper dissabte es preveu una assistència d'unes 25.000 persones i es repartiran 2,6 tones de caramels. Hi haurà 14 carrosses i hi participaran unes 600 persones per un recorregut de 2,7 quilòmetres que finalitzarà a la Paeria. L'alcalde de Lleida, Fèlix Larrosa, ha explicat que el dispositiu de seguretat de la cavalcada de Reix és més gran perquè es va decidir allargar el circuït. ''Volem una cavalcada lluïda però també segura'', ha remarcat, i per això s'ha fet un ''esforç important'' per complir amb tots els criteris de seguretat. Larrosa també ha volgut treure ferro a les crítiques dels sindicats de la Guàrdia Urbana sobre el fet que s'hagi demanat ''voluntaris'' entre el cos per poder ampliar el dispositiu de seguretat i ha assegurat que es tracta d'un ''mètode'' que està pactat i remunerat. En total s'incorporen 14 agents més al dispositiu. De la seva part, la tinent d'alcalde de Cultura, Montse Parra, ha explicat que les 14 carrosses aniran acompanyades de diferents grups de música, bandes de la ciutat i els grallers, així com grups d'animació i de teatre. El recorregut serà de 2,7 quilòmetres i hi participaran unes 600 persones. Serà el mateix que els darrers anys, sortint de l'estació, on ses majestats arribaran a dos quarts de sis de la tarda i la previsió és que la cavalcada comenci a les sis. Començarà per Rambla Ferran fins a creuar el Pont Vell i passarà per Cappont fins arribar a la Paeria.  Aquí s'ha introduït una novetat ja que està previst que la recepció als Reis Mags no es faci com era habitual al carrer, davant de la Paeria sinó a l'interior. Per això s'habilitarà la part del claustre del Palau de la Paeria i serà en aquest punt on l'alcalde lliurarà les claus de la ciutat als Reis per tal que puguin accedir a totes les cases a lliurar els regals. Parra ha justificat el canvi perquè ''tothom estigui més còmode i els nens puguin entrar amb les famílies a saludar i fer-se fotos amb els Reis''.  Una altra novetat d'enguany és sobre la transformació sostenible del Marraco, que encapçalarà la cavalcada. El responsable de l'empresa que se n'ha ocupat, Enric Lamolla, ha explicat que s'ha ''descarbonitzat'' el motor que tenia i s'ha posat un sistema de gas liquat del petroli que permet tenir un 20% menys de CO2 i un 70% menys d'òxid de nitrogen.  La presentació de les novetats de la cavalcada de Reis de Lleida s'ha fet al parc del Cucalòcum, justament on estan exposades les carrosses de Ses Majestats. A l'acte hi era present el Camarlenc, que estava recollint cartes de nombrosos infants que s'hi ha atansat per demanar els seus regals.

Summary: Una setantena de persones s'ocuparan de la seguretat a la cavalcada de Reis de Lleida


El diputat d'ERC al Congrés Joan Tardà ha afirmat que és un "insult a la intel·ligència i a la democràcia" vincular les accions dels Comitè de Defensa de la República (CDR) amb el terrorisme. En declaracions als mitjans a les portes de l'Audiència Nacional (AN), el republicà ha afegit que acusar de terrorisme una persona que va participar en una protesta al carrer "cívica" suposa "insultar" les víctimes del terrorisme. Ha afirmat que les protestes del CDR poden adquirir en algun moment la connotació d'alteració a l'ordre públic, com en el cas d'aixecar barreres de peatges o cremar neumàtics a les vies, però no és terrorisme. "Ens estem jugant els drets civils i democràtics que tant va costar aconseguir", ha alertat. Per això, ha demanat "respondre davant d'aquest atac a la democràcia" però fer-ho "a la catalana: cívicament, pacíficament i democràticament".  Per a Tardà la situació actual és un "escac" als drets civils i la democràcia per això ha fet una crida a la reflexió de tothom per evitar que sigui un "escac i mat". El republicà ha asseverat que s'està intentar crear un escenari "en que sigui possible criminalitzar un procés democràtic" i ha demanat no caure en el "parany". "Ens volen violents, volen respostes desaforades", ha reflexionat. Ha afegit que el que està en joc ja no és l'opció o no a la independència sinó els drets civils: "L'hora és greu i toca respondre".  Tardà ha format part de la delegació de polítics que s'ha apropat a l'Audiència Nacional per mostrar el seu suport a l'activista dels CDR detingut el passat dimarts per terrorisme i rebel·lió i que ha de declarar al llarg del matí.

Summary: Tardà afirma des de l'AN que és un "insult a la intel·ligència" i a la democràcia acusar de terrorisme els CDR


El president del Parlament de Catalunya, Roger Torrent, ha defensat aquest dilluns la necessitat de "mantenir les majories polítiques i parlamentàries de l'independentisme" i ha instat la CUP a "centrar els esforços" en "teixir l'estratègia conjunta que ens demana la població", en resposta a l'anunci de la formació de deixar "probablement" buits els escons en algunes de les sessions de la cambra. Sobre la trobada convocada per l'expresident de la Generalitat, Carles Puigdemont, per explicar què serà i com funcionarà el Consell de la República, Torrent ha destacat la importància que tenen accions com aquestes per fer una "difusió internacional del conflicte polític de Catalunya". El president del Parlament participa aquest dilluns i dimarts a l’Assemblea Parlamentària de la Francofonia de la regió Europa, que té lloc a Andorra i que en la seva 31a edició està centrada en el turisme sostenible. Torrent ha afirmat que les majories polítiques i parlamentàries de l'independentisme són "un patrimoni cabdal" i per aquest motiu, ha dit, s'han de conservar, fent referència a la postura de la CUP de, probablement, deixar els escons buits en algunes sessions parlamentàries. En aquest sentit, el president del Parlament considera que cal "centrar els esforços" en teixir una estratègia conjunta i en demostrar que hi ha una "unitat d'acció" en comptes de "retreure'ns coses entre nosaltres", ha afegit. A més, ha assegurat que en el moment actual unes eleccions anticipades "no aportarien res de nou i no canviarien res" per acabar insistint en la necessitat de mantenir la majoria de les forces independentistes a la cambra. Pel que fa a la trobada convocada aquest dilluns per l'expresident de la Generalitat, Carles Puigdemont, per explicar què serà i com funcionarà el Consell de la República, Torrent ha destacat la importància d'aquests "gestos i accions" per poder exposar la situació política "més enllà de les fronteres de Catalunya". També ha dit que "Waterloo i Puigdemont són una peça clau per fer aquesta difusió internacional" i ha defensat, també en aquest cas, la necessitat que les forces polítiques independentistes siguin capaces de consensuar una estratègia comuna. Converses amb autoritats andorranes sobre la situació de Catalunya El president de la cambra catalana, que ha visitat Andorra la Vella per participar a l’Assemblea Parlamentària de la Francofonia de la regió Europa, ha dit que aprofitarà aquesta trobada per tenir converses bilaterals amb mandataris del principat sobre la situació política de Catalunya. En aquest sentit, tot i que ha dit que entén els posicionaments de la resta d'estats, ha destacat que cada cop més governs europeus comparteixen la idea que el "conflicte" es resoldrà en una taula de diàleg i negociació i que, ha ressaltat, fins i tot l'estat espanyol ho té cada vegada més clar. Durant la seva intervenció a l'assemblea, Torrent ha explicat el risc i els perills que se'n poden derivar de la "massificació turística", sobretot en zones com Barcelona, per parlar després del model català de turisme sostenible. D'entre d'altres, n'ha citat exemples com les destinacions turístiques i reserves Starlight o els projectes vinculats a la marca Pirineus, sobre els quals ha dit que són una oportunitat, tant des del punt de vista mediambiental com cultural. També ha parlat dels que tenen vinculació amb Andorra, com ara el Parc de les Tres Nacions, o la recent celebració, amb la Seu d'Urgell, dels Jocs Special Olympics.

Summary: Torrent insta la CUP a "centrar els esforços" en conservar les majories parlamentàries de l'independentisme


18 dels 73 barris de Barcelona tenen dificultats de caire socioeconòmic que es tradueixen en problemes de salut. Així es destaca a l'informe 'La salut a Barcelona' corresponent al 2014 que ha presentat aquest dijous l’Agència de Salut Pública de la capital catalana. Aquest treball, que es porta a terme des de fa 31 anys, posa de manifest la situació de la població barcelonina en referència als principals indicadors de salut. Per primer cop, l’informe també detalla i posa sobre el mapa urbà, en l’àmbit de cada barri, un conjunt d’indicadors socioeconòmics i de salut que retraten les desigualtats entre barris.  A partir de l’instrument Urban HEART (Urban Health Equity Assessment and Response Tool), l'informe posa de relleu que la salut "no està distribuïda de forma homogènia a la ciutat, sinó que és desigual segons els barris", segons s'explica des de l'Ajuntament. Un cop identificades les desigualtats és més senzill prendre decisions per activar polítiques orientades a disminuir-les.  El quadre resultant de l’estudi realitzat a Barcelona mostra sis indicadors de salut, i sis indicadors de determinants de la salut, per als 73 barris de la ciutat de Barcelona. Els indicadors de salut que s’han incorporat a l’estudi són l’esperança de vida al néixer, la raó de mortalitat comparativa, la raó d’anys potencials de vida perduts, la taxa de tuberculosi, la taxa de fecunditat adolescent i la prevalença de naixements amb baix pes al néixer.  Pel que fa als determinants de la salut són indicadors que reflecteixen situacions relacionades amb la composició demogràfica de la població del barri; situacions que incrementen els riscos de determinants negatius per a la salut (índex de sobre-envelliment, percentatge de persones de 75 anys o més que viuen soles); altres relacionats amb el nivell socioeconòmic (Índex de Renda Familiar Disponible, percentatge de persones de 15 anys o més amb estudis primaris o menys), i altres com el percentatge de persones aturades entre 16 i 64 anys o el percentatge d’abstenció a les darreres eleccions. A partir del creuament dels sis indicadors socio-econòmics i els altres sis de salut utilitzats, s’obté una fotografia de les desigualtats que hi ha entre els barris de la ciutat, en la qual els territoris que concentren els mals resultats en salut són: Ciutat Vella, Nou Barris, part de Sant Andreu, així com un barri de Sants Montjuïc, un d’Horta-Guinardó i un de Sant Martí.

Summary: 18 dels 73 barris de Barcelona tenen dificultats socioeconòmiques que es tradueixen en problemes de salut


Els xefs catalans més reconeguts han participat en un vídeo que es projectarà a nivell internacional per mostrar el potencial dels productes del país. En total, hi apareixen tretze cuiners que sumen 26 estrelles Michelin, entre ells Ferran Adrià, Carme Ruscalleda, Joan Roca, Carles Gaig o Paco Pérez. El vídeo porta l'etiqueta #CatalanFood i ha estat produït pel Departament d'Agricultura, Ramaderia, Pesca i Alimentació de la Generalitat, a través de Prodeca, que projectarà les imatges d'aquesta gravació en els seus actes internacionals. Cada un dels cuiners s’ha associat a un producte agroalimentari català, del qual parlen en vídeos individuals d’un minut cada un i en una versió conjunta de 5 minuts que resumeix les excel·lències d’alguns dels productes més exportats i valorats de Catalunya.    En el vídeo, Carles Gaig (Gaig, Barcelona) per qui el camp català “és un petit continent, amb una gran riquesa paisatgística i diversitat” parla de carn de vedella i aviram;  Eduard Xatruch (Compartir, Cadaqués, i Disfrutar, Barcelona) ho fa sobre l’oli d'oliva “que ens ha marcat la nostra cultura i que deixa sorpresa la gent de fora per la seva xispa”;  Joan i Pitu Roca (El Celler de Can Roca, Girona),  lloen respectivament el xai i els vins del territori; Jordi Cruz (ABaC, Barcelona), destaca el treball comú que “realitzem xefs i productors, per exemple en el cas de la fruita”; la set estrelles Michelin Carme Ruscalleda, parla dels llegums i la “mongeta del ganxet, el nostre caviar blanc”, i Sergio i Javier Torres (Dos Cielos, Barcelona) ho fan sobre la increïble varietat de formatges del territori català.  Amb un al·legat al “plaer indiscutible de prendre l'aperitiu amb uns musclos a peu de platja” ens parla de peix el cinc estrelles Michelin Paco Pérez (Miramar, Llançà)”; Fina Puigdevall (Les Cols, Olot), relata les bondats del clima “per a l'assecat final dels nostres increïbles embotits”; per en Nandu Jubany (Can Jubany, Calldetenes) el porc local és protagonista, i el pastisser Christian Escribà, parla de la tradició i l'ús catalans de la xocolata en la creació de “pastissos, gelats, bombons i mil postres més”.   El que va ser millor restaurant del món durant cinc anys segons The World’s 50 Best Restaurants, El Bulli, també participa a #CatalanFood. El seu sumiller, Ferran Centelles, ara a elBullifoundation, realça la versatilitat del cava català, i el seu xef, Ferran Adrià, fa de la part el tot amb un al·legat del pa amb tomàquet: “el plat que millor representa a Catalunya a nivell gastronòmic. Bàsic i espectacular; fàcil i complex. Cada català té la seva versió. És màgic”.   #CatalanFood s'inclou com una de les propostes del Pla de Gastronomia de Catalunya en l’àmbit d’internacionalització i que persegueix millorar qualitativament la presència de productes agroalimentaris a l'estranger i es projectarà a fires internacionals, missions comercials i altres ocasions d’internacionalització dels productes i empreses agroalimentàries catalanes.   El Departament ha assenyalat que el vídeo servirà per visualitzar el rebost de Catalunya, on excel·leixen diferents categories de producte degut a un paisatge i unes condicions meteorològiques molt diverses, i també per mostrar com el potencial productiu i industrial nodreix una de les gastronomies més potents en l’àmbit internacional.  Catalunya compta amb el major nombre d’estrelles Michelin a la Península, amb un total de 54 restaurants guardonats per la guia francesa, molt per sobre dels 22 que atresora el País Basc, segon en aquesta classificació. Dels 54, quatre d'ells llueixen la màxima distinció (ABaC i Lasarte a Barcelona, El Celler de Can Roca a Girona i Sant Pau a Sant Pol de Mar), amb dues estrelles apareixen sis establiments i amb una, fins a 44. Així mateix, tres dels restaurants del territori apareixen a la llista de The World’s 50 Best Restaurants (El Celler de Can Roca, #3; Tickets, #25, i Disfrutar, #55).   El vídeo també recorre temes tangencials a l’agroalimentació i la seva cultura inherent: “als catalans ens agrada anar al mercat i veure el producte, tocar-lo i parlar amb el productor o el botiguer. Això és valor afegit”, indica Carles Gaig.   L’agroindústria, un dels sectors més dinàmics Segons el Departament d'Agricultura, Ramaderia, Pesca i Alimentació, el sector agroalimentari representa una xifra de negoci de 25.200 milions d'euros, ocupa directament 75.700 persones, representa un 18% del total de l'ocupació del sector industrial, un 18,6% del seu PIB (dades de 2014) i un 15,7% del VAB. L’última dècada, la indústria d’aliments i begudes de Catalunya ha fet una gran aposta per la internacionalització dels seus productes i les exportacions s’han incrementat un 92,16% en valor. L’augment constant de valor els darrers deu anys (4,64% el 2017) i els ritmes de creixement superiors a d’altres països europeus amb similar potencial exportador consoliden Catalunya com un dels clústers agroalimentaris líders a Europa segons les darreres dades de l’European Cluster Observatory. A tall de comparació, el 2017 els principals països europeus en capacitat exportadora han crescut en valor a un ritme inferior: França, 3,80%; el Regne Unit, 3,05%; Itàlia, 1,25%; Alemanya, -1,66%.

Summary: Xefs catalans reconeguts participen en un vídeo per mostrar el potencial dels productes del país a nivell internacional


'El poema de Guilgamesh, rei d'Uruk' dirigida per Oriol Broggi i amb la companyia La Perla 29 inaugurarà el Grec 2018 el pròxim 2 de juliol al Teatre Grec. El muntatge, que es podrà veure fins el 4 de juliol, es basa en un text de la mitologia sumèria i que tracta sobre l'amistat i el descens als inferns. El nombre d'espectacles d'aquesta edició s'ha reduït passant de 102 l'any 2017 a 83 d'enguany. El que sí ha augmentat són les coproduccions de 21 a 34 aquest 2018. Entre els noms internacionals destacats hi ha Jan Fabre, Milo Raw i Katie Mitchell. En aquesta edició, Sílvia Munt dirigirà 'La resposta' de Brian Friel; Pere Arquillué, 'Audiència i Vernissatge' de l'autor txec Václav Havel; Mario Gas, 'Humans' de Stephen Karam, i, d'entre altres, Àlex Rigola, 'Vania' d'Anton P. Txèkhov. El director del Grec, Francesc Casadesús, ha recalcat que leit motiv que ha inspirat en la programació del Grec 2018 és la ruta de la seda i ha apostat per propostes que siguin un diàleg entre orient i occident.   El Grec ha programat en aquesta edició 83 espectacles (45 al Grec Montjuïc i 38 al Ciutat); 384 funcions (104 al Grec Montjuïc i 280 al Grec Ciutat). En total hi ha 22 espectacles de teatre, 17 de creació (hibridació o noves escenes), 25 de música, 11 de dansa, 6 de circ i 2 de cinema, que s'incorpora per primera vegada al certamen. En total hi ha 34 coproduccions, 33 propostes internacionals, 14 espectacles recomanats per a públic familiar i 15 activitats paral·leles repartides en 30 espais de la ciutat.

Summary: Oriol Broggi i La Perla 29 inauguraran el Grec amb un muntatge basat en un poema de la mitologia sumèria


La CUP Capgirem Barcelona ha traslladat a les seves 13 assemblees locals els resultats de les reunions que ha mantingut amb l'equip de govern municipal en el marc de la modificació pressupostària pel 2016. Serà l'òrgan de coordinació de les assemblees –format per un membre de cadascuna- el que decidirà aquest mateix dijous el sentit del vot que els tres regidors cupaires defensaran en el ple extraordinari del proper dilluns. La darrera trobada amb BComú ha tingut lloc aquest mateix dijous a l'Ajuntament. A la sortida, Dídac Prat, membre del secretariat municipal de la CUP, ha subratllat que no han entrat a la institució "per donar ales al continuisme". Per això, "els canvis han de ser de fons i han de perdurar en el temps", ha remarcat. Els vot dels tres regidors cupaires seran decisiu perquè, de moment, BComú només té el suport explícit d'ERC.  El vot favorable del PSC i, almenys, l'abstenció de la CUP són imprescindibles per superar els probables vots en contra de CiU, C's i PPC. L'esquerra anticapitalista decidirà aquest dijous com es posicionarà dilluns que ve en el ple extraordinari que decidirà si es tira endavant la modificació pressupostària de 275 milions d'euros que planteja BComú. Els anticapitalistes no tenen previst fer pública la seva posició fins el mateix dilluns, tot i que serà una de les qüestions que acabaran de decidir en la reunió dels representants de les assemblees locals.

Summary: ACTUALIZACIÓ:La CUP deixa en mans de les 13 assemblees barcelonines l'aprovació de la modificació pressupostària de l'Ajuntament


El director general de la Fundació Sitges -Festival Internacional de Cinema de Catalunya, Xavier Duran Muñoz, ha manifestat aquest dilluns que després de tres dies d'inici del certamen de Sitges hi ha un 12,43% d'increment en nombre d'entrades venudes respecte el tercer dia del passat any 2014. "I això representa", ha afegit, "un 21,11% de recaptació bruta per venda d'entrades". En concret, fins aquest diumenge s'havien venut ja 51.882 entrades, sense comptar els abonaments que arribarien fins les 66.000, mentre que el passat en els tres primers dies s'havien venut un total de 46.145 entrades.  Duran, acompanyat per Ángel Sala, director del festival, ha apuntat que arrel de la quarta sala Tramuntana havien fet una previsió d'un increment d'entrades i les vendes d'un 6,7%. "Ens hem quedat curts perquè després de tres dies l'hem duplicat i encara queden set dies sencers de festival", tot i que ha reconegut que han passat els dies més forts del certamen i no se seguirà en el mateix ritme. Així mateix, ha augurat que si segueix el ritme de vendes, basant-se en dades d'anys precedents, "aquest serà un any excepcional". Entre els motius que han fet possible l'increment, ha destacat que n'hi ha molts com que s'ha aconseguit una graella de programació amb molta anticipació i s'ha convençut al públic; que hi ha una aplicació per dispositius mòbils que ha facilitat la compra, que es va canviar de plataforma de ticketing, així com tota la política de packs, que "ha fet que gairebé s'hagi duplicat l'increment de venta de packs i abonaments respecte el passat any. Quan havíem començat el festival portàvem un 44% d'increment de vendes en el concepte de packs i abonaments". A tot això, clarament, se li ha de sumar una quarta sala. Sobre els subtítols en català, ha remarcat el seu compromís amb el subtitulat al temps que ha ressaltat que poder fer-ho és una qüestió "de temps, de seguretat i de cost". En aquest context, ha destacat que els esforços que van fer per poder subtitular en català 'La Bruja', la pel·lícula que obria al Festival, "per raons que la distribuïdora no els hi deixava amb antelació perquè no anés a parar en mans de la pirateria".També ha replicat a Plataforma per la Llengua, que va criticar que només se subtitula el 15% en català, dient que aquesta entitat va incloure "dins del càlcul moltes pel·lícules que no estaven subtitulades en cap idioma".

Summary: El Festival de Cinema de Sitges augmenta un 12,4% la venda d'entrades respecte el 2014 en els tres primers dies


El govern espanyol vol que el president assumeixi el cost d'obrir més de 2.300 col·legis, la compra de les urnes i les subvencions a l'ANC i Òmnium ACN Madrid.-El secretari d'Estat d'Hisenda del govern espanyol, José Enrique Fernández Moya, ha presentat una denúncia a la Fiscalia del Tribunal de Comptes perquè el president Carles Puigdemont es faci càrrec de les despeses de l'organització del referèndum de l'1 d'octubre, segons publica 'El Español' aquest dimarts. Fernández Moya sol·licita que s'iniciïn les "actuacions oportunes" perquè determini l'import que va gastar el Govern en la consulta a càrrec dels pressupostos i que inclouen la publicitat de la campanya a la web oficial i en diversos mitjans de comunicació, la contractació del subministrament de les urnes, l'obertura de 2.315 col·legis electorals (aigua, llum, telefonia, neteja i personal) o els usos de mitjans informàtics. Hisenda també vol que es determini l'import de les ajudes a l'ANC i Òmnium Cultural, com a entitats col·laboradores en l'organització del referèndum.  D'aquesta manera, segons 'El Español, el govern espanyol reclamarà que el Tribunal de Comptes obligui a pagar les despeses del referèndum, tal com ha fet amb l'expresident de la Generalitat, Artur Mas, obligat a abonar un import de 5,2 milions d'euros juntament amb els exconsellers Homs, Ortega i Rigau. Per l'executiu espanyol, ara no resulta  "possible" definir l'import exacte per la celebració del referèndum de l'1-O per "l'ànim d'ocultació del finançament" del referèndum per part del Govern.   En la denúncia de Fernández Moya, número 2 del ministre Montoro, fa constar que després de l'aprovació dels decrets de convocatòria del referèndum i les mesures complementàries per a la seva realització el Govern va tenir una "actuació conscient" que s'estaven utilitzant mitjans humans i materials i recursos públics amb "una finalitat manifestament coneguda i reconeguda judicialment com il·legal".

Summary: Hisenda demanarà que Puigdemont es faci càrrec de les despeses de l'1-O, segons 'El Español'


El diputat d'ERC acusa Cs de protagonitzar "fake news", en referència a "l'incident" al Parc de la Ciutadella ACN Madrid.-El diputat d'ERC Gabriel Rufián considera que la decisió del govern espanyol de contractar un advocat belga perquè defensi el jutge Pablo Llarena "atempta contra els drets civils" i ha lamentat la "nul·la" separació de poders a l'Estat. En declaracions als periodistes des del Congrés de Diputats, Rufián ha afirmat que es presumia "una mica de valentia" al president del govern espanyol, Pedro Sánchez, i ha lamentat que "decep" dia a dia. "El fet que defensin un jutge que s'ha demostrat com a lacai dels despatxos de gènova 13 constata el fet que el PSOE l'únic que vol és no molestar segons qui", ha afegit. D'altra banda, Rufián ha criticat que Cs protagonitzi "fake news" en referència a "l'incident" d'aquest cap a de setmana al Parc de la Ciutadella de Barcelona. Rufián ha afirmat que les dues parts han negat que la causa siguin "connotacions polítiques" i ha retret al partit de Rivera que "s'inventin" notícies.  Preguntat per si la decisió del govern de Sánchez de defensar Llarena afectarà la via del diàleg entre l'executiu espanyol i català, Rufián ha respost que el govern espanyol pot comptar amb ERC per "qualsevol iniciativa que dignifiqui la vida de la gent" i ha avisat que tindrà els republicans "en front" per la lluita pels drets civils. I és que el diputat d'ERC considera que l'actitud del govern de Sánchez amb els refugiats i amb Llarena "atempta contra els drets civils de tothom, visquin a Vic o a Ciudad Real". El pròxim 4 de setembre la justícia belga abordarà la demanda civil presentada per Carles Puigdemont i quatre exconsellers que són a l'estranger, Toni Comín, Meritxell Serret, Lluís Puig i Clara Ponsatí. En referència a la concentració convocada dimecres per Cs pel que consideren una agressió d'un independentista contra una dona per haver retirat llaços grocs, Rufián ha dit que en una democràcia "l'extrema dreta" té dret a manifestar-se i que ERC respecta aquest dret. Però el diputat dels republicans s'ha mostrat molt crític amb el partit de Rivera. "Els fake News als anys 90 eren Riky Martin, una melmelada i un armari. I ara són els invents de Cs i els seus mitjans afins", ha conclòs per després condemnar "l'incident" del Parc de la Ciutadella.

Summary: Rufián veu la decisió del govern espanyol sobre la demanda contra Llarena com un "atemptat contra els drets civils"


La 8ª edició d'Expoelectric, la fira sobre mobilitat elèctrica més important del sud d'Europa, ha arrencat aquest dissabte al passeig Lluís Companys de Barcelona amb 68 expositors, 10 més que l'any passat, i l'objectiu de superar els 20.000 visitants d'edicions anteriors. El certamen compta enguany amb la presència de marques com Nissan, Renault, BMW, Jaguar, Land Rover, Kia o Volkswagen, que presenten les seves novetats en vehicles elèctrics i híbrids, així com d'empreses que presenten les seves solucions per al vehicle elèctric i companyies que utilitzen vehicles de zero emissions en la seva flota. El director d'Expoelectric, Ramon Caus, ha destacat que l'objectiu de la fira és "fer pedagogia" de la mobilitat elèctrica acostant als ciutadans les darreres novetats i oferint-los la possibilitat de provar els vehicles.

Summary: Arrenca la 8ª edició d'Expoelectric amb una setantena d'expositors per "fer pedagogia" de la mobilitat elèctrica


El vicepresident del Govern i conseller d’Economia i Hisenda, Oriol Junqueras, obrirà converses en les pròximes hores i dies amb la CUP i CSQP per trobar “l’instrument més eficaç” davant del dictamen del Consell de Garanties Estatutàries, que ha considerat inconstitucional la disposició addicional dels pressupostos sobre el referèndum. En la roda de premsa posterior al Consell Executiu, la portaveu del Govern, Neus Munté, s’ha mostrat convençuda que es trobarà el “desllorigador” i no ha avançat si la posició del consell executiu és modificar el redactat o mantenir-lo. S’ha limitat a assegurar que el compromís del Govern amb el referèndum és “irrenunciable” i ha afegit que aquest compromís no depèn de la disposició addicional dels pressupostos en qüestió.  La consellera de la Presidència ha evitat fer pública la posició del Govern sobre si s’ha d’adaptar el redactat dels pressupostos al Consell de Garanties argumentant que s’ha de consensuar amb les formacions favorables al referèndum. Unes converses que es mantindran amb JxSí i al CUP “de manera prevalent” però també amb CSQP, tenint en compte que defensa el referèndum.  “Estem convençuts que trobarem la manera més eficaç per poder tirar endavant. En les pròximes hores i dies Junqueras obrirà converses amb altres formacions. Estem convençuts que trobarem el desllorigador més eficaç”, ha afegit.  Munté ha argumentat que és “lògic” que aquesta tasca recaigui en Junqueras tenint en compte que el vicepresident i titular d’Economia va ser l’encarregat de negociar amb la CUP l’acord pels pressupostos del 2017.  Munté ha assegurat que el Govern estudia sempre els dictàmens del Consell de Garanties encara que sigui un òrgan consultiu i, per tant, les seves decisions no siguin vinculants. Ha reiterat la voluntat del Govern de fer un referèndum “ben fet” i ha alertat que el que seria “políticament greu” seria que l’executiu es desviés del compromís de celebrar el referèndum. En aquest context, Munté ha refermat que el compromís del Govern pel referèndum és “clar, nítid, explícit i irrenunciable” i s’ha mostrat convençuda que els instruments que han de permetre avançar cap a aquesta direcció “no corren perill”. “Aquest compromís que alhora és mandat democràtic no ha de patir cap dilació perquè aquest objectiu de fer el referèndum no depèn de la disposició addicional”, ha afegit. Segons la consellera, el dictamen s’ha d’analitzar tenint en compte “la seva totalitat”, fent referència al fet que el Consell de Garanties troba inconstitucional la disposició addicional 31ena que habilita el Govern a tenir els recursos necessaris pel referèndum però, en canvi, avala la partida de 5,8 MEUR destinada al referèndum i que està distribuïda en els apartats de processos electorals, processos participatius i fons de contingència. Sobre el calendari del Govern perquè el Parlament aprovi els pressupostos, Munté no l’ha concretat i s’ha limitat a dir “el més aviat possible” tot recordant que el Consell de Garanties Estatutàries encara ha d’emetre dictamen sobre la llei d’acompanyament als pressupostos. Preguntada sobre l’aposta de la CUP d’una llei específica per al referèndum al marge de la llei de transitorietat jurídica, Munté no ha volgut abordar aquesta qüestió a través dels mitjans de comunicació i ha argumentat que amb la CUP es parla quan fa falta, sobre els pressupostos i també sobre els instruments necessaris per culminar el procés.

Summary: Junqueras obrirà converses amb CUP i CSQP per trobar l’eina “més eficient” davant el dictamen del Consell de Garanties


El nen de 6 anys que va quedar en estat crític després d'ofegar-se aquest dilluns a la platja de la Punta de Roses (Alt Empordà) ha mort a l'hospital Josep Trueta. Tant a ell com a l'altre menor –un nen de 7 anys- els van traslladar amb helicòpter fins al centre. Els sanitaris no van poder fer res per salvar la vida al nen de 7 anys, que va morir hores després de l'ofegament. El segon menor va ingressar a la UCI en estat crític. Segons fonts hospitalàries, aquest dijous al vespre ha mort. Els fets van tenir lloc poc abans de tres quarts de set de la tarda de dilluns. El telèfon 112 van rebre l'avís que hi havia dos infants que s'havien ofegat i estaven inconscients a la sorra.    Quatre unitats del Sistema d'Emergències Mèdiques (SEM), el metge del CAP i dos helicòpters medicalitzats s'hi van desplaçar ràpidament per fer les maniobres de reanimació cardiopulmonar. Els dos nens van ser traslladats a l'hospital, on el de 7 anys va perdre la vida poques hores després.  L'altre, de 6 anys, va ingressar a la UCI en estat crític i aquest dijous al vespre ha mort. La platja no disposava de servei de socorrisme.  Fins al lloc també es van desplaçar efectius de la Policia Local, Mossos d'Esquadra i la Guàrdia Civil, que és qui s'encarrega de la investigació. També hi van anar membres de l'equip de psicòlegs del SEM per atendre els familiars dels menors. Aquesta és la tercera mort aquest estiu a les platges catalanes. La primera víctima mortal va ser un home de 89 anys el 23 de juny a la platja de Somorrostro de Barcelona.

Summary: Mor el nen de 6 anys que estava en estat crític després d'ofegar-se a la platja de Roses


El Festival Internacional de Cant Coral Catalunya Centre, que enguany arriba a la seva 38a edició, ha posat la primera pedra per modernitzar-lo i donar-li una nova projecció. El primer canvi visible és l'avançament en el calendari, que passarà de celebrar-se al setembre a fer-ho a finals de juliol (25, 27 i 28). A més, la Capella de Música Burés –l'entitat organitzadora- ha signat un conveni amb l'Ajuntament de Castellbell i el Vilar per tenir més suport econòmic, així com per obrir els espais de l'antiga colònia industrial Burés a la resta d'entitats de la ciutat. En concret, enguany el certamen comptarà amb les actuacions dels grups Raffles Singers, de Singapur; Vocal Art Ensemble, de Suècia; i Camerata Singers University of Pretoria, de Sud-Àfrica.  Els organitzadors consideren que es tracta de l'edició amb més qualitat artística, ja que les tres formacions han estat seleccionades per actuar al Simposi Internacional de Cant Coral que se celebrarà a Barcelona a finals de juliol.  La Capella de Música Burés i l'Ajuntament de Castellbell i el Vilar s'han proposat donar un nou impuls al Festival Internacional de Cant Coral Catalunya Centre, que enguany arriba a la seva 38a edició. Per a fer-ho, el certamen ha creat una pàgina web pròpia i ha demanat l'assessorament del reconegut musicòleg Oriol Pérez. L'objectiu dels organitzadors del certamen és donar-li més projecció fora de la comarca i incrementar la qualitat i quantitat dels concerts. A més, també treball per estendre l'activitat del festival al llarg de l'any i en diferents espais del municipi. En aquesta edició, el certamen comptarà amb un total de tres actuacions, que tindran lloc al Teatre Casino Burés –propietat de l'entitat Capella de Música Burés-. En concret, seran les actuacions dels grups Raffles Singers, de Singapur (25 de juliol); Vocal Art Ensemble, de Suècia (27 de juliol); i Camerata Singers University of Pretoria, de Sud-Àfrica (28 de juliol). El musicòleg Oriol Perez ha subratllat la gran qualitat dels cors, ja que són tres formacions que han estat escollides per participar aquest mes de juliol al Simposi Internacional de Cant Coral que se celebrarà a Barcelona. En aquest sentit, Perez ha assenyalat que serà una "oportunitat d'or per gaudir de tres tradicions corals tan diferents".  Una de les novetats d'aquesta edició del certamen és el canvi de dates. Tradicionalment el festival se celebrava el mes de setembre i, a partir d'ara, tindrà lloc durant el mes de juliol. Els organitzadors han explicat que les dates són més adients, ja que es trobaven amb moltes dificultats perquè els cors internacionals poguessin viatjar durant el mes de setembre a Catalunya. Els organitzadors avaluaran el resultat del canvi de dates per decidir si es manté de cara les edicions properes.  Tot i que una de les tradicions del festival és que les famílies de Castellbell i el Vilar acullin els cantaires a les cases particulars, en aquesta edició no es podrà dur a terme degut a la peculiaritat que els cors participen també al Simposi que se celebra durant les mateixes dates a Barcelona. Amb tot, les organitzadors han deixat clar que aquest intercanvi cultural que s'establia entre els vilatans i els cors es mantindrà de cara les properes edicions. Fins ara, els veïns del municipi han acollit a casa seva les 150 corals que s'han desplaçat fins al Bages en els darrers 28 anys.  Pel que fa al conveni que s'ha signat entre l'Ajuntament de Castellbell i el Vilar i l'associació Capella de Música Borés, l'alcaldessa del municipi, Montse Badia, ha deixat clar que no només és un conveni per donar suport econòmic, sinó per col·laborar estretament amb l'entitat musical. Badia ha explicat que el conveni implica que l'entitat es compromet a cedir les instal·lacions de l'antiga colònia industrial a la resta d'entitats del municipi que estan vinculades al món de la música i les arts escèniques. En aquest sentit, la batllessa ha explicat que l'objectiu és que al llarg de l'any a Castellbell es puguin organitzar diferents activitats vinculades amb el cant coral i la música i que el festival "sigui el colofó". Badia ha remarcat les potencialitats del municipi, situat a la falda de Montserrat i molt a prop de Barcelona.

Summary: Castellbell i el Vilar renova el seu festival de cant coral per donar-li més projecció i qualitat


La Comissió de Defensa de l'Il·lustre Col·legi d'Advocats de Barcelona (ICAB) ha denunciat aquest dimecres que l'increment de dies de judici a la setmana i l'allargament de les jornades "pot ser incompatible" amb el desenvolupament d'un judici just, perquè suposa una "sobrecàrrega per a la resistència física i psicològica dels acusats", en especial els presos, "que porten diverses setmanes patint unes condicions d'alimentació i de descans incompatibles amb unes condicions de salut normals". A més, la comissió també critica altres vulneracions de drets. Es queixa de la permissivitat de Manuel Marchena amb els interrogatoris de les acusacions mentre fa un "marcatge implacable" a les defenses. També lamenta que no es puguin exhibir vídeos. Les mateixes preses han explicat a la comissió com és el seu dia a dia, que comença a les 6 del matí i acaba a les 11 de la nit. No poden dutxar-se al matí i esmorzen i sopen fora dels horaris habituals, amb el menjar fred. Elles mateixes constaten que són jornades "maratonianes" i trasllats "farragosos", amb una rutina que "va minvant la salut".  D'altra banda, la comissió també ha criticat que el president de la sala hagi confeccionat un calendari "arbitrari" per a la pràctica de la prova testifical, contrari a la llei, ja que barreja en una mateixa sessió testimonis de l'acusació i de la defensa, i "altera per complet" l'ordre dels testimonis preestablert legalment, "sense més motivació aparent que l'oportunitat política o els compromisos d'agenda del tribunal".  També s'ha queixat d'una interpretació "literal i restrictiva de la llei" que fa que les parts que no han proposat un testimoni només puguin fer-li preguntes relatives a aquelles qüestions que prèviament li han estat preguntades per la part que l'ha proposat. La comissió considera que aquesta limitació és "improcedent i constitueix una vulneració al dret de defensa". Així mateix, denuncien l'actitud de Marchena amb les acusacions, permetent una tècnica en l'interrogatori que "consisteix a enunciar la pregunta induint la resposta del testimoni a partir de l'afirmació d'uns fets que es donen per certs". Les preguntes, diuen, s'han centrat en les actuacions polítiques i parlamentàries dels acusats, o en activitats emparades en el dret d'expressió, reunió i manifestació. En canvi, el president del tribunal ha fet un "marcatge implacable" amb les defenses, i han destacat que no es permetés preguntar a determinats testimonis si eren seguidors de certes web d'extrema dreta quan abans si que havien estat pertinents les preguntes a testimonis de descàrrec sobre si eren socis d'Òmnium Cultural.  Sobre la prohibició d'exhibir vídeos en l'interrogatori dels testimonis, la comissió creu que atempta contra el dret de defensa, perquè fa "pràcticament impossible contrastar les declaracions". També ha subratllat que la llei no autoritza el president de la sala a tenir un "rol d'acusador que li és impropi", com s'ha produït, diuen, durant l'interrogatori del major Josep Lluís Trapero, "el que posa més en dubte la seva imparcialitat".

Summary: La Comissió de Defensa de l'ICAB denuncia jornades massa llargues i altres vulneracions de drets en el judici de l'1-O


El director del Centre de Coordinació d'Emergències i Alertes Sanitàries, Fernando Simón, ha assenyalat que les manifestacions són un risc a grans ciutats com Barcelona i Madrid, encara en fase 0 de desescalada. "Cal molta prudència ja que no tenim les condicions necessàries per controlar possibles rebrots", ha apuntat Simón, que ha insistit en la necessitat de prendre mesures d'higiene i distanciament social –més importants que les mascaretes- per combatre el coronavirus. "Jo seria molt caut a l'hora de participar en reunions multitudinàries", ha reflexionat en veu alta el coordinador de Sanitat, que ha mostrat la seva estupefacció per la proliferació de currículums amb resultats de proves de la covid-19: "No sé si això és legal".

Summary: Simón assenyala que les manifestacions són encara un risc a Barcelona i Madrid: "Cal molta cautela"


El  coordinador general dels comuns, Xavier Domènech, i l'alcaldessa de Barcelona, Ada Colau, han presentat aquest dijous la llista que han elaborat per presentar-se a les eleccions internes de Catalunya en Comú, entre el 29 de juny i el 2 de juliol. Domènech i Colau capitanegen un projecte que vol fer "de la diversitat una riquesa" i que vol recollir "totes les sensibilitats" de l'espai. La llista incorpora en tercer lloc Marc Parés, ara responsables del Programa dels comuns; les diputades Susanna Segovia en quarta posició; Marta Ribas, coordinadora d'ICV en vuitena; i Jéssica Albiach, que va ser membre de la direcció de Podem, en 20è lloc. També formen part de la llista de Domènech i Colau, el fins ara responsable d'Organització, Xavi Matilla; la portaveu de Podem, Conchi Abellan; o el catedràtic Vicenç Navarro, entre d'altres. La portaveu parlamentària dels comuns, Elisenda Alamany, es va descartar per formar-ne part. En un missatge a través de les xarxes, Domènech afirma que l'equip que presenten porta "el municipalisme a l'ADN". "No oblidem mai qui som ni per què som aquí", diu el text. Assegura també que volen obrir pas al territori, i que volen "avançar cap a la verdadera confluència". "Que no és entre partits, sinó amb la ciutadania", afirma un equip que es reivindica feminista.  Els comuns fixen en les municipals del 2019 el seu repte per consolidar-se i per això aquesta llista a la direcció avisa: "Els nostres adversaris no titubejaran en fer ús de tots els seus recursos, de tota la seva experiència per frenar un canvi que ja no s’atura", afirma Domènech en una entrada al Facebook.  Entre d'altres, també li donen suporta a la llista l'exdirigent sindicalista Rosa Cañadell, el diputat Joan Mena o l'exdiputada Núria Buenaventura. Domènech també ha anunciat que en paral·lel a la llista a l'executiva la seva candidatura al Consell Nacional estarà encapçalada pels diputats Mar Garcia Puig i Joan Josep Nuet.  De moment també han anunciat que pretenen presentar llista a les primàries la candidatura 'Desbordem', que lidera la diputada Sònia Farré, així com 'Comuns federalistes'.

Summary: Domènech i Colau presenten una llista a la direcció per "recollir totes les sensibilitats"